વર્ષ ૨૦૧૫ની શરૃઆત મજબૂતીએ કરીને એફઆઈઆઈ-વિદેશી સંસ્થાકીય રોકાણકારોએ ગત સપ્તાહમાં ક્રુડ ઓઈલ અને યુરોપ, એશીયાના અન્ય બજારો પાછળ સેન્સેક્સ-નિફટી બેઝડ કડાકો બોલાવી દઈ ભારતીય બજારોમાં ફરી કાચાપોચા ખેલાડીઓને દૂર કરીને પોતાની તેજીની પોઝિશન મજબૂત કરી છે. હેજ ફંડોના આ તોફાનમાં અમેરિકી ડોલરને ગબડાવીને અને ભારતીય શેરોમાં કડાકો બોલાવીને નીચા ભાવોએ શેરો કોર્નર કરીને નવા વર્ષ માટે ફંડ એલોકેશન કરી ફરી મોટી તેજીનો તખ્તો ગોઠવાઈ ગયાના સંકેત મળી રહ્યા છે. જેના પરિણામે ગત સપ્તાહમાં કડાકામાં સૌ કોઈ મંદી, મંદી, મંદીની બૂમરાળ પાડવા લાગી તેજીમાંથી મંદીમાં આવી મંદીનો વેપાર વધારવા લાગ્યા અને આ જુગારીઓ, એફ એન્ડ ઓના ખેલંદાઓની બન્ને તરફના વેપારમાં ધુલાઈ કરી આ ફંડો, મહારથીઓ પોતાની સ્થિતિ મજબૂત કરી ગયા છે, અલબત ઈન્ડેક્સ બેઝડ હેજ ફંડો, મહારથીઓ હજુ ઉતરાણ પહેલાં વધુ જુગારીઓ-ખેલંદાઓનું અફડાતફડીમાં બજારમાંથી ઉતરાણ કરાવે તો નવાઈ ન પામશો.